62018CJ0234_RES
Kohtuasi C‑234/18
Komisia za protivodeystvie na koruptsiyata i za otnemane na nezakonno pridobitoto imushtestvo
versus
BP jt
(eelotsusetaotlus, mille on esitanud Sofiyski gradski sad)
Euroopa Kohtu (kolmas koda) 19. märtsi 2020. aasta otsus
Eelotsusetaotlus – Õigusalane koostöö kriminaalasjades – Ebaseaduslikult saadud vara konfiskeerimise menetlus juhul, kui süüdimõistev kohtuotsus puudub – Direktiiv 2014/42/EL – Kohaldamisala – Raamotsus 2005/212/JSK
Õigusalane koostöö kriminaalasjades – Kuriteovahendite ja kriminaaltulu arestimine ja konfiskeerimine – Direktiiv 2014/42 – Kohaldamisala – Raha omastamine, mis ei vasta mõnele neist kuriteokoosseisudest, mis kuuluvad nimetatud direktiivis ammendavalt loetletud õigusaktide kohaldamisalasse – Välistamine
(Euroopa Parlamendi ja nõukogu direktiiv 2014/42, artikkel 3)
(vt punktid 47 ja 48)
Õigusalane koostöö kriminaalasjades – Raamotsus, mis käsitleb kuritegevusega seotud tulu, kuriteovahendite ja omandi konfiskeerimist – Kohaldamisala – Tsiviilõiguslikus konfiskeerimismenetluses tehtud kohtuotsus – Välistamine – Liikmesriigi õigusnormid, mis näevad ette ebaseaduslikult saadud vara konfiskeerimise süüdimõistva kohtuotsuseta – Lubatavus
(ELL artikli 31 lõike 1 punkt c; nõukogu raamotsus 2005/212)
(vt punktid 53–57, 60–62 ja resolutsioon)
Kokkuvõte
Euroopa Kohus leidis 19. märtsi 2020. aasta kohtuotsuses Agro In 2001 (C‑234/18), et raamotsusega 2005/212, mis käsitleb kuritegevusega seotud tulu, kuriteovahendite ja omandi konfiskeerimist (
1
), ei ole vastuolus liikmesriigi õigusnormid, mis näevad ette, et ebaseaduslikult saadud vara konfiskeerimist kohaldab liikmesriigi kohus sellise menetluse tulemusel, mille eelduseks ei ole ei kuriteo tuvastamine ega a fortiori sellise kuriteo oletatavate toimepanijate süüdimõistmine.
See kohtuotsus on tehtud kohtuvaidluses ühelt poolt Bulgaaria korruptsioonivastase võitluse ja ebaseaduslikul teel saadud vara konfiskeerimise komisjoni (edaspidi „vara konfiskeerimise komisjon“) ja teiselt poolt füüsilise isiku BP ning teiste, BP-ga seotud või tema kontrolli all olevate füüsiliste ja juriidiliste isikute vahel seoses taotlusega konfiskeerida BP ja nimetatud isikute poolt ebaseaduslikult saadud vara. BP kui ühe Bulgaaria panga nõukogu esimehe suhtes on alustatud kriminaalmenetlused seoses kahtlusega, et ta kallutas teisi isikuid aastatel 2011–2014 omastama sellele pangale kuuluvat raha. Eelotsusetaotluse esitamise ajal ei olnud nendes kriminaalmenetlustes veel tehtud ühtegi lõplikku kohtuotsust. Olles läbi viinud muu hulgas BP-d puudutava uurimise, millest ilmnes, et BP oli omandanud vara, mille eest ta tasus ebaseaduslike vahenditega, algatas vara konfiskeerimise komisjon eelotsusetaotluse esitanud kohtus tsiviilkohtumenetluse, taotledes muu hulgas BP ja tema pereliikmete vara konfiskeerimist. BP ja teiste puudutatud isikute sõnul võib vara konfiskeerimist kohaldada aga alles kriminaalmenetluses tehtud lõpliku süüdimõistva kohtuotsuse alusel.
Euroopa Kohus lükkas selle argumentatsiooni oma kohtuotsuses tagasi. Seda järeldust tehes märkis Euroopa Kohus, et võttes eriti arvesse raamotsuse 2005/212 sätete eesmärke ja sõnastust, tuleb asuda seisukohale, et nimetatud raamotsus on akt, mille eesmärk on kohustada liikmesriike kehtestama kuriteovahendite ja kuritegelikul teel saadud tulu konfiskeerimise ühised miinimumeeskirjad, et hõlbustada kriminaalmenetluses tehtud konfiskeerimisotsuste vastastikust tunnustamist. Seetõttu otsustas Euroopa Kohus, et raamotsus 2005/212 ei reguleeri ebaseaduslikust tegevusest saadud vahendite ja tulu konfiskeerimist, mille määrab liikmesriigi kohus sellises menetluses, mis ei puuduta ühe või mitme kuriteo tuvastamist. Leides, et otsus, mille eelotsusetaotluse esitanud kohus peab põhikohtuasjas tegema, ei seostu ühte või mitut kuritegu puudutava menetlusega, vaid sellisest kriminaalmenetlusest sõltumatult läbiviidava tsiviilõigusliku menetlusega, mis puudutab väidetavalt ebaseaduslikult saadud vara, märkis Euroopa Kohus, et see otsus ei kuulu raamotsuse 2005/212 kohaldamisalasse.
(
1
)	Nõukogu 24. veebruari 2005. aasta raamotsus 2005/212/JSK, mis käsitleb kuritegevusega seotud tulu, kuriteovahendite ja omandi konfiskeerimist (ELT L 2005, L 68, lk 49).